૧૯૮૬ની સાલમાં કેન્સર વિષયક એક ડોક્ટર્સ મીટમાં અરુણ દવેને જ્યારે આમંત્રણ આપવામાં આવ્યું ત્યારે ચર્ચામાં કેન્સર કરતા પણ જીવલેણ જણાતા ગંભીર રોગ એઈડ્સનો ઉલ્લેખ કરવામાં આવ્યો. એચઆઈવી નામનાં વાયરસ અંગે અરુણ દવેને સંશોધન કરતા જાણ થઈ કે જો એઈડ્સ સામે જાગૃતતા કેળવવામાં નહીં આવે તો એક દિવસ એઈડ્સ નામની બીમારી પૂરા વિશ્વનો અંત લાવશે. એઈડ્સ તો કેન્સર કરતાં પણ વધુ ગંભીર અને જીવલેણ છે. જેમાં એઈડ્સ ફેલવવાનાં કારણોમાં અસુરક્ષિત શારીરિક સંબંધ, એઈડ્સ વાયરસગ્રસ્ત સોય કે સીરીન્જનો ઉપયોગ અને એચઆઈવીગ્રસ્ત લોહી ચડાવવું મુખ્ય કારણ છે. એઈડ્સ થવાના મુખ્ય કારણોમાં અસુરક્ષિત શારીરિક સંબંધ સિવાયનાં કારણોમાં ડોક્ટરે સાવચેતી રાખવાની હોય છે. માત્ર શારીરિક સંબંધોમાં જ માણસે તકેદારી રાખવી પડે. આથી અરુણ દવેએ રેડલાઈટ એરિયામાં જઈને એઈડ્સ અવેરનેસ કેમ્પેઈનનાં ભાગરૂપે દેહ વ્યાપાર કરતી મહિલાઓમાં અસુરક્ષિત યૌન સંબંધ ન બાંધવા અંગે જાગૃતતા ફેલવવાનું ક્રાંતિકારી કદમ ઉઠાવવાનું નક્કી કરી લીધું.